Hraško, Igor, poslanec NR SR (2015-04-16):
Ďakujem pekne. Ja nebudem dlhý, ja už len dokončím to, čo som nestihol na reakcie na faktické poznámky. Takže aby som ešte objasnil tú SOP-ku, čo tuná pán Kolesík tu natáral. Tak ja som bol v SOP-ke naozaj, vstúpil som tam ešte pred voľbami, kandidoval som a tým, že som pochopil, že niektorým nie som po vôli, pretože som mal svoj vlastný názor, nemal som názor nejakého predsedu alebo podpredsedu, alebo niekoho iného, komu sa môj názor nepáčil, lebo som videl za tým špinavosti, tak som začal byť nepohodlný a práve z tohto dôvodu ma vysáčkovali, ma vystrnadili odtiaľ a už som tam prestal a bol som tam naozaj veľmi krátko. Takže toto je dôvod, prečo som odtiaľ odišiel, takže som tam nebol dlho. A bol som aj v republikovej rade, aby ste teda vedeli, keď už chcete mať komplexné informácie, takže nebol som len v kancelárii teda republikovej, ale som bol aj normálne ako vo vedení strany kvázi. No ale ako som hovoril, pre takých ako ja tam nebolo miesto, pretože potrebovali takých, ktorí budú poslušní. Pánovi Danišovi som len tak v rýchlosti stihol povedať, že keby sme naozaj racionálne pokračovali v tejto schôdzi, nemuseli sme tuná naozaj riešiť toto teátro, toto divadlo, ale malo sa riešiť hľadanie alebo teda hľadanie riešení pre tých oklamaných veriteľov. Ale nielen pre veriteľov Váhostavu, tu sa naozaj jedná o všetkých, ktorí boli oklamaní v reštrukturalizácii, ja som spomínal aj firmu Emtest v Žiline, to boli oklamané šičky na východe, to boli zamestnanci v Gelnici. Ako tým sa pomohlo? Takže toto sa malo naozaj riešiť, teda nie nejaké odvolávanie a vyvodzovanie nejakej zodpovednosti pseudo. Vy zase chcete prekrývať a to je fakt. Otto Brixi, ver tomu, že mňa sledujú moji kamaráti v zahraničí aj Slováci v zahraničí, pretože mám od nich informácie, a garantujem ti, že ak ma pozerajú, tak vedia, že chcem zlo vyhnať odtiaľto, aby sa mohli na Slovensko spokojne vrátiť. Pretože oni sa teraz nechcú vrátiť, lebo pri moci je SMER. A robiť také opatrenia, kedy sa nechcú vrátiť, pretože by sa stali naozaj chudobnými. No a pre Chomu mám odkaz, že treba veci nazývať pravými menami. Ak som nazval SMER – sociálnu demokraciu morálnym odpadom, tak to má svoje opodstatnenie. Prestaňte sa správať a nerobte také veci, ktoré vás budú radiť medzi odpad a ja prestanem používať takéto výrazy. Pod vašou gesciou sa ožobračuje tento národ. Ja neviem, či to nevidíte, alebo to nechcete vidieť, alebo to nechcete počuť, ja viem, že vám je to zaťažko, ale bohatí bohatnú a chudobní chudobnejú. Likvidujete strednú vrstvu, živnostníkov, drobných podnikateľov. Máte im pomáhať a teraz tuná odvolávate podpredsedu parlamentu opozičného. Veď naozaj riešte problémy. My sme vám predkladali návrhy, všetky ste zmietli zo stola. Tak potom čo chcete? Ešte raz ja, budem veci nazývať pravým menom, a keď vy prestanete robiť veci, ktoré sú zlé, ja prestanem používať zlé výrazy. Lebo inak vám to neviem povedať, aj tak sa vám to ťažko dá vysvetliť a vy to proste púšťate jedným uchom dnu a tým istým ešte aj von. A to je na tom celá tá bieda. No a už len na Bagačku. Ten sa tu bude oháňať tým, ktorý tam má 8-tisícové lavičky na námestí, ktoré musí zaplatiť z mestského rozpočtu, lebo eurofondy povedali, že to nepreplatia. Tak takýto človek mi ide niečo oponovať? Ďakujem.